
Жил Дельоз

Идеалната игра

Луис Карол не само измисля игри или преправя правилата на познатите игри (тенис, крокет), но си нарича един вид идеална игра, чийто смисъл и функция трудно могат да се открият на пръв поглед; такива в Алиса са Свободното надбягване, където всички тръгват, когато си поискат, и спират, както им хрумне; и играта на крокет, където топките са таралежи, чуковете са розови фламинго, а обръчите са войници, които непрестанно се местят из игрището
. Общото между тези игри е, че са много подвижни, изглежда нямат никакво точно правило и в тях липсват победител и победен. Ние не „познаваме“ подобни игри и ни се струва, че сами по себе си си противоречат.
Познатите нам игри отговарят на известен брой принципи, които могат да бъдат обект на дадена теория. Тази теория подхожда еднакво добре на игрите за умение и игрите на случайността; различна е единствено природата на правилата. 1) При всички случаи е необходимо играта да се предхожда от набор от правила, а когато започне, правилата придобиват категорична стойност. 2) Тези правила определят хипотезите, разделящи случайността, хипотези за загуба или печалба (това, което става, ако…). 3) Хипотезите организират играта така, че се упражняват множество удари, които реално се различават и по брой, като всеки извършва точно разпределение, попадащо под един или друг случай (дори когато се играе с един удар, този удар е валиден само заради точното разпределение, извършено от него, и заради числовата му особеност). 4) Последствията от ударите се нареждат в алтернативата „победа или поражение“. Следователно характерни за нормалните игри са категоричните и предварително съществуващи правила, разпределящите хипотези, точните и числово различни разпределения, съответстващите резултати. Тези игри са частични по две причини: ангажират само част от човешката дейност и дори да бъдат тласнати до някаква абсолютна степен, задържат случайността само в определени точки, оставяйки другото на механичното развитие на последствията или на умението като изкуство на причинността. Така, бидейки смесени в себе си, те неминуемо отпращат към друг тип активност, работата или морала, след като са тяхна карикатура или противовес, но така също интегрират техни елементи в нов ред. Независимо дали това е човекът на Паскал, който прави облог, или играещият на шах Бог на Лайбниц, играта е взета експлицитно като модел само защото самата игра има имплицитни модели, които не са игри: морален образец на Доброто или на Най-добрия, модел на управление на причините и следствията, на средствата и целите. 

Не е достатъчно да се противопостави една „по-голяма“ игра на по-малката игра на човека, нито божествена игра на една човешка игра, трябва да си представим други, дори привидно неприложими принципи, където играта става чиста: 1) Няма предварително съществуващи правила, всеки удар измисля собствени правила, отнася се към своето правило. 2) Вместо случайността реално да се разделя на някакъв брой отделни удари, всички удари заедно утвърждават цялата случайност и не престават всеки път да я разклоняват. 3) Следователно, ударите не са реално, числово различими. Те са качествено различни, но всички са качествени форми на едно и също задействане, онтологично едно. Всеки удар е сам по себе си серия, но във време, по-малко от минимума на мислимото непрекъснато време; на този сериен минимум отговаря разпределение на сингуларности. Всеки удар изпуска единични точки, точките върху заровете. Но целокупно ударите се съдържат в случайната точка, едно единствено хвърляне, което непрестанно се мести през всички серии във време, по-голямо от максимума на мислимото непрекъснато време. Ударите са последователни едни спрямо други, но са симултанни по отношение на тази точка, която винаги променя правилото, която координира и разклонява съответстващите серии, като вдъхва случайността по цялото им протежение. Единственото хвърляне е хаос, чийто фрагмент е всеки един удар. Всеки удар извършва разпределение на сингуларности, констелация. Но вместо да споделят едно затворено пространство между фиксирани съобразно хипотезите резултати, подвижните резултати се разпределят в отвореното пространство на единичното и несподелено хвърляне: номадско, а не уседнало разпределяне, където всяка система от сингуларности общува и резонира заедно с другите, едновременно включена от другите и включваща ги в най-дългото хвърляне. Това вече не е играта на категоричното и хипотетичното, а на проблемите и въпроса.

4) Подобна игра без правила, без победители и победени, без отговорност, игра на невинността и Свободното надбягване, където умението и случайността вече не се различават, изглежда напълно нереалистична. Впрочем, тя не би забавлявала никого. Със сигурност това не е играта на човека на Паскал, нито пък на Бога на Лайбниц. Каква измама в морализаторския облог на Паскал, какъв лош удар в управленската комбинация на Лайбниц. Всичко това не е светът като произведение на изкуството. Идеалната игра, за която говорим, не може да бъде осъществена от човек или от бог. Може да бъде само мислена, и то мислена като не-смисъл. Но тъкмо там е работата: тя е реалността на самата мисъл. Тя е несъзнаваното на чистата мисъл. Тя е всяка мисъл, която образува серия във време, по-малко от минимума на съзнавано мислимото непрекъснато време. Тя е всяка мисъл, излъчваща разпределение на сингуларности. Тогава всички мисли се съобщават в една Дълга мисъл, която прави така, че всички форми или фигури на номадското разпределение съответстват на нейното преместване, като вдъхва навсякъде случайността и разклонява всяка мисъл, обединявайки в „един път“ онова „всеки път“ за „всичките пъти“ . Защото само мисълта може да утвърждава цялата случайност, да прави от случайността обект на утвърждаване. И при опита тази игра да бъде играна другояче освен в мисълта, нищо не се получава; а при опита да се произведе друг резултат освен произведение на изкуството нищо не се произвежда. Следователно това е играта, запазена за мисълта и за изкуството, там, където вече има само победи за тези, които са съумели да играят, тоест да утвърждават и разклоняват случайността, вместо да разделят, за да я владеят, за да  правят облог, за да  печелят. Тази игра, която е само в мисълта и няма друг резултат освен произведението на изкуството, е също това, чрез което мисълта и изкуството са реални и смущават реалността, морала и икономията на света. 
В познатите ни игри случайността е фиксирана в известни точки: в точките, където се срещат независимите каузални серии, например движението на рулетката и хвърлената топка. След като се срещнат, смесените серии следват един и същ коловоз, защитени от каквато и да е нова интерференция. Ако един играч се наведе рязко и духне с пълна сила, за да забърза или да възпрепятства топката, ще бъде арестуван, изхвърлен, а опитът ще бъде анулиран. Какво все пак би могъл да направи, освен повторно да вдъхне малко случайност? Така Хорхе Луис Борхес описва лотарията във Вавилон: „Ако лотарията засилва случайността и вкарва периодично хаос в космоса, не трябва ли тази случайност да участва във всички етапи на тегленето, а не само в един-единствен? Нима не е абсурдно, че случаят отрежда някому смърт, а обстоятелствата около тази смърт: дискретност, гласност, срок – след един час или след един век, не са подвластни на случая? …В действителност, броят на тегленията е безкраен. Нито едно решение не е окончателно, всички се разклоняват, давайки начало на други. Невежите смятат, че безкрайният брой тегления изисква безкрайно време; всъщност, достатъчно е времето да е безкрайно делимо, както учи знаменитата притча за състезанието с костенурката“
. Фундаменталният въпрос, който ни оставя този текст, е: какво е това време, което няма необходимост да е безкрайно, а само „безкрайно делимо“? Това време е Айон
. Видяхме, че миналото, настоящето и бъдещето не са ни най-малко три части на една и съща темпоралност, а образуват два прочита на времето, всеки един пълен и изключващ другия; от една страна, винаги ограниченото настояще, което измерва действието на телата като причини и състоянието на техните смесвания в дълбочина (Хронос); от друга страна, безграничните по същността си минало и бъдеще, които събират на повърхността безтелесните събития като следствия (Айон). Голямата мисъл на стоиците е да покажат едновременно необходимостта на двата прочита и тяхното взаимно изключване. Ту се казва, че единствено настоящето съществува, че разтваря или сгръща в себе си миналото и бъдещето и от сгръщане на сгръщане все по-надълбоко достига границите на цялата Вселена, за да стане живо космично настояще. Тогава е достатъчно да се процедира според реда на разгръщанията, за да започне Вселената отначало и всички нейни настояща да бъдат възстановени. Следователно времето на настоящето е винаги ограничено, но е безкрайно, понеже е циклично, задвижващо вечно физическо завръщане като завръщане към Същото и една вечна морална мъдрост като мъдрост на Причината. Ту, обратното, се казва, че единствено миналото и бъдещето съществуват, че подразделят до безкрай всяко настояще, колкото и да е малко, като го протягат по своята празна линия. Ясно се вижда допълнителността на миналото и бъдещето: всяко настояще се разделя на минало и на бъдеще, до безкрай. Или по-скоро подобно време не е безкрайно, защото никога не се връща към себе си, но е безгранично, понеже е чиста права линия, чиито два края не престават да се отдалечават в миналото, да се отдалечават в бъдещето. Нима в Айон няма още по-ужасен лабиринт, съвсем различен от лабиринта на Хронос, който нарежда друго вечно завръщане и друга етика (етика на Следствията)? Още веднъж да помислим върху думите на Борхес: „Аз знам един гръцки лабиринт, който се състои от една-единствена права линия…Когато ще ви убивам следващия път…, обещавам ви този лабиринт, който се състои от една-единствена права линия и е невидим, непрекъснат“
.
В един случай настоящето е всичко, а миналото и бъдещето посочват само относителната разлика между две настояща, едното - по-малко протяжно, и другото, чиято сгърнатост обхваща много повече. В другия случай настоящето не е нищо, един чист математически момент, битие на разума, което обяснява миналото и бъдещето, в които се разделя. Накратко: две времена. Първото се състои само от вкарани едно в друго настояща, а второто само се разгражда на линейно обтегнати минало и бъдеще. Първото е винаги дефинирано, активно или пасивно, а второто е винаги инфинитивно, вечно неутрално. Първото е циклично, измерва движението на телата и зависи от материята, която го ограничава и изпълва; второто е чиста права линия на повърхността, безтелесно, неограничено, празна форма на времето, независимо от каквато и да е материя. Една от езотеричните думи в Джабарок
 контаминира двете времена: wabe („навата“). Защото в първи смисъл wabe трябва да се разбира откъм глагола swab или soak, означавайки измокрената от дъжда морава, заобикаляща слънчев часовник: това е физическият и цикличен Хронос на променливото живо настояще. В друг смисъл обаче това е алеята, която се простира далеч напред и далеч назад, way-be, ”a long way before, a long way behind”: това е безтелесният Айон, който се е разгърнал и станал автономен, отърсвайки се от своята материя, бягайки едновременно в двете посоки от миналото и бъдещето и където дори дъждът е хоризонтален според хипотезата в Силви и Бруно
. А този Айон в права линия и празна форма е времето на събитията-следствия. Колкото настоящето измерва осъществяването на събитието във времето, тоест неговото въплъщение в дълбочината на действащите тела, въплъщението му в състояние на нещата, толкова събитието само по себе си и в своята безстрастност, непроницаемост няма настояще, а се отдръпва и напредва в две посоки едновременно, постоянен обект на двоен въпрос: какво ще стане? какво стана току-що? И тъкмо тук е тревожното на чистото събитие, че е винаги нещо, което току-що е станало и което ще стане, едновременно, и никога не е нещо ставащо. Х, за който се усеща, че това е станало, е предмет на „новелата“; а х, което винаги ще става, е предмет на „приказката“. Чистото събитие е приказка и новела, никога не е актуалност. В този смисъл събитията са знаци.

Случва се стоиците да казват, че знаците винаги присъстват и са знаци за присъстващи неща: за онзи, който е смъртно ранен, не може да се каже, че е бил ранен и ще умре, но че той е, след като е бил ранен, и че той е, обречен да умре. Това сегашно време не противоречи на Айон: точно обратното, именно настоящето като битие на разума се подразделя до безкрай на нещо, което току-що е станало, и нещо, което ще стане, като винаги бяга в двете посоки едновременно. Другото, живото настояще минава и осъществява събитието. Но събитието също така запазва една вечна истина по линията на Айон, който вечно разделя събитието на близко минало и непосредствено бъдеще, като непрестанно го подразделя, отблъсквайки едното и другото, без никога да намалява техния натиск. Събитието е, че никой никога не умира, а винаги наскоро е умрял и винаги скоро ще умре – в празното настояще на вечността, Айон. Описвайки едно убийство така, както трябва да бъде представено от мима, чиста идеалност, Маларме казва: „Тук крачка напред в бъдеще, там крачка назад, припомняйки минало, под лъжливата привидност на настояще – така действа Мимът, чиято игра се задоволява с една постоянна алюзия, без да разбива стъклото“
. Всяко събитие е най-малкото време, по-малко от мислимия минимум на непрекъснатото време, понеже се разделя на близко минало и непосредствено бъдеще. Но то е също най-дългото време, по-дълго от мислимия максимум, понеже не престава да бъде подразделяно от Айон, който го приравнява на неограничената си линия. Да разбираме така: всяко събитие върху Айон е по-малко от най-малкото подразделение в Хронос; но е също по-голямо от най-големия разделител на Хронос, сиреч пълния цикъл. Посредством своето неограничено подразделяне в двете посоки едновременно всяко събитие се протяга по целия Айон и става коекстензивно на неговата права линия в двете посоки. Дали тогава усещаме наближаването на едно вечно завръщане, което вече няма нищо общо с цикличността, или навлизането в лабиринт, още по-ужасяващ, защото е лабиринтът на единствената права линия без плътност? Айон е правата линия, начертана от случайната точка; отделните точки на всяко събитие се разпределят по тази линия винаги съобразно случайната точка, която ги подразделя до безкрай и така ги кара да комуникират едни с други, разпъва ги, разтяга ги по цялата линия. Всяко събитие е равно на целия Айон, всяко събитие комуникира с всички други, всички заедно образуват едно и също Събитие, събитието Айон, където притежават вечна истина. Такава е тайната на събитието: то е връз Айон и въпреки това не го изпълва. Как безтелесното би изпълнило безтелесното, а непроницаемото би изпълнило непроницаемото? Единствено телата се проникват, само Хронос е напълнен  със състоянията на нещата и движенията на обектите, които измерва. Но бидейки празна форма, отметнала от себе си времето, Айон подразделя до безкрай онова, което го навестява, без никога да го обитава, Събитие за всички събития. Ето защо единството на събитията или на следствията помежду им е от съвсем друг тип в сравнение с единството на телесните причини помежду им.

Айон е идеалният играч или Играта. Вдъхната и разклонена случайност. Той е единственото хвърляне, от което качествено се различават всички мятания. Той играе или се играе най-малко на две табли, по сглобката на двете табли. Там очертава своята права линия, ъглополовяща. Събира и разпределя по цялата си дължина особеностите, съответстващи на двете. Двете табли или серии са като небето и земята, изреченията и нещата, изразите и консумациите – Карол би казал: таблица за умножение и табла за ядене. Айон е тъкмо границата на двете, правата линия, която ги разделя, но също така е плоската повърхност, която ги артикулира, непроницаемо стъкло или лед. Айон също така обикаля през всички серии, които непрестанно отразява и разклонява, като прави от едно и също събитие откъм лицевата страна изражение на пропозициите, а откъм обратната страна - атрибут на нещата. Това е играта на Маларме, сиреч „книгата“: с нейните две (графични) съдържания (първата и последната страница върху един и същ сгънат лист), с множеството вътрешни серии, снабдени със сингуларности (подвижни и разменяеми листове на книгата, съзвездия-проблеми), нейната права линия с две лица, която отразява и разклонява сериите („централа чистота“, „уравнение под един бог Янус“), и върху тази линия случайната точка, която се мести непрекъснато, явявайки се като празно квадратче, от една страна, от друга, като обект свръх определения брой (химн и драма или пък „малко свещеник, малко танцьорка“, или още лакираната мебел, направена от шкафчета, и извадената от кутията шапка като архитектонични елементи на книгата). Впрочем, в малко обработените четири фрагмента на Книгата нещо резониращо в мисълта на Маларме, което смътно отговаря на сериите на Карол. Един фрагмент развива двойна серия, неща или пропозиции, ядене или говорене, да се нахраниш или да бъдеш представен, да изядеш дамата, която кани, или да отговориш на поканата. Втори фрагмент отключва „твърдата и доброжелателна неутралност“ на думата, неутралност на смисъла по отношение на пропозицията, както на изразения ред по отношение на онзи, който иска да го схване. Трети фрагмент показва в две преплетени женски фигури едничката линия на Събитие, което е винаги в неравновесие и представя едно от лицата си като смисъл на пропозициите, а другото като атрибут на нещата в състояние. Най-сетне, последният фрагмент показва случайната точка, която се мести по линията, точката на Igitur или на Хвърления зар
, двойно посочена чрез умрял от глад старец и дете, родено от словото – „защото умрял от глад му дава правото да започне отначало…“
� Откъсът е 10-а серия от книгата Логика на смисъла: Gilles Deleuze. Logique du sens. Les Editions de Minuit, 1969, pp. 74-82.  Превод от френски Лидия Денкова. 


� Вж. Луис Карол.  Алиса в Страната на чудесата, глава 3 и глава 8. Второ преработено издание. С., 1991. Превод Лазар Голдман. – Б.пр.


� Хорхе Луис Борхес. Лотарията във Вавилон. – Във: Вавилонската библиотека. Миниатюри, разкази, есета. С., 1989, с.103-104. Превод Анна Златкова. На „знаменитата притча“ е посветено есето на Борхес Вечното надбягване между Ахил и костенурката, включено в сборника История на вечността (1936). – Л.Д.


� В старото гръцко разбиране Aiôn е сто-летието, времето на един човешки живот. От човешката мярка се развива значението век, вечност, вселена. – Л.Д. 


� Хорхе Луис Борхес. Смърт и компас. Из „Измислици“ (1944). – Във: Вавилонската библиотека,  с. 158-159. Превод Анна Златкова. – Б.пр. 


	В своята История на вечността Борхес не отива толкова далеч и, изглежда, схваща лабиринта само кръгово или циклично.


	Сред коментаторите на стоическата мисъл Виктор Голдшмит е изследвал по-специално съсъществуването на тези две концепции за времето: първата, за променливите настояща; втората, за неограниченото подразделяне на минало-бъдеще (Victor Goldschmidt. Le Système stoïcien et l’idée de temps, Vrin, 1953, pp. 36-40). Той показва също, че стоиците имат два метода и два типа морално поведение. Но въпросът, дали тези две поведения отговарят на двете времена, остава неясен: според коментара на автора не изглежда да е така. Още повече, че въпросът за двете много различни вечни завръщания, сами по себе си съответстващи на двете времена, не се появява (поне не пряко) в стоическата мисъл. Ще се върнем към тези положения. - Б. а. 


� Стихотворение за страшилището Джабарок от първа глава на Алиса в Огледалния свят, където Алиса открива „някаква книга“, написана на странен език. Първите редове на английски:


„Twas brillig, and the slithy toves


   Did gyre and gimble in the wabe:


All mimsy were the borogoves,


And the mome raths outgrabe“


на български звучат така:


„По сгладне щльоргавите трущи


                                                се гмърцаха насред навата.


                                                             Край додните и фижни хущи


                                                             отгрукваха празати.“ 


(Луис Карол. Алиса в Огледалния свят. С., 1996, с.22. Превод Светлана Комогорова – Комо, Силвия Вълкова).


В превода на Стефан Гечев „Джаберуоки“ wabe е предадено с „плите“:





„Бе сгладне и честлинните комбурси


      тарляха се и сврецваха във плите;


съвсем окласни бяха тук щурпите


                                                           и отма равапсатваха прасурси“.   – Л. Д.





  


� Последното голямо произведение на Луис Карол. Издание на български език от 2009 г., превод Роза Григорова. – Б.пр.


� Mallarmé, “Mimique”, Oeuvres, Pléiade, Gallimard, р. 310. – Б. а. 


� Un coup de dés jamais n'abolira le hasard (Едно хвърляне на зара никога няма да унищожи случайността) е графична поема на символиста Стефан Маларме от 1897 г., която още при появата си е определяна като „херменевтична“, „мистична“, трудна за интерпретация. Самият Маларме пише, че „всяка мисъл хвърля зара“. От философска гледна точка е интересно да се потърси отзвукът от фрагмент В 52 (DK) на Хераклит: „Векът (Айон) е играещо дете, скачащо на дама. Царската власт принадлежи на дете“ (по: Илия Панчовски. Хераклитови фрагменти. С., 2000, с.10). Друго съответствие: ако Хераклит е бил наречен „тъмният философ“, Маларме е бил наричан „тъмният поет“. – Л.Д.





PAGE  
8

